লোথা নাগাল্যান্ডের খাদ্য সরবরাহ দফতরের সচিব। ঘটনাচক্রে, তিনি এমন এক বিধানসভা কেন্দ্রের পর্যবেক্ষক হয়ে এসেছেন, যার দিকে তাকিয়ে গোটা রাজ্য। স্বাভাবিক। নারায়ণগড়ে তো লড়ছেন সূর্যকান্ত মিশ্র! পর্যবেক্ষক লোথার নাড়ির গতি বাড়িয়েছেন বামেরা। তাঁকে বাম নেতৃত্ব জানিয়েছেন, অন্তত ২৩টি বুথে ছাপ্পা ভোট দিতে পারে শাসকদল। লোথার আশ্বাসবাণী— ‘ভূত’ তাড়ানোর যাবতীয় ব্যবস্থা করবে কমিশন। খড়্গপুর গেস্ট হাউস থেকে কাজ পরিচালনা করছেন লোথা। সোমবারের ভোট তাঁর কাছেও পরীক্ষা বৈকি!
শনিবার লোথা ‘এবেলা’কে বললেন, ‘‘আমি নিজে ওই বুথগুলো পরিদর্শন করেছি একাধিকবার। রিটার্নিং অফিসার, সার্কল ইনস্পেক্টর, এসডিপিও’কে সতর্ক করেছি। ভোটারদের আশ্বস্ত করে বলেছি, ভোটের দিন পর্যাপ্ত বাহিনী থাকবে। নির্ভয়ে ভোট দিন। আমিও ভোটের দিন ওই বুথগুলির উপর বিশেষ নজর রাখব। কেন্দ্রীয় বাহিনীও ওখানে টহল দিচ্ছে।’’
কয়েকমাস আগেও সূর্যের কেন্দ্রে যে সমস্ত এলাকায় বিরোধীদের প্রবেশ নিষিদ্ধ ছিল, সেখানে লাগাতার পদযাত্রা কর্মসূচি নেওয়ায় দলীয় কর্মীদের ভয় ভাঙানো গিয়েছে বলে দাবি সিপিএম নেতৃত্বের। পাশাপাশি, সিপিএম নেতৃত্ব এ-ও জানিয়েছেন, ওই বিধানসভার আওতায় অন্তত ২৩টি বুথ রয়েছে, যেখানে ছাপ্পা ভোট দেওয়ার জন্য প্রস্তুত শাসকদল। তাই            আতঙ্কে সূর্যের কর্মীরা। 

ভোটপ্রচারে সূর্য রাজ্য চষে বুথে বুথে মানুষের দুর্গ গড়ে তোলার ডাক দিয়েছেন। তিনি নিজের কেন্দ্রে সফল হবেন কি?সূর্যের নির্বাচনী এজেন্ট তথা বেলদার সিপিএম নেতা ভাস্কর দত্ত জানিয়েছেন, নারায়ণগড় বিধানসভার অন্তর্গত মকরামপুর পঞ্চায়েতের ১, ২, ৩, ৪, এবং ৫ নম্বর বুথ ‘কব্জা’ করে রেখেছে তৃণমূল। ওই পাঁচটি বুথে মোট ভোটারের সংখ্যা প্রায় পাঁচ হাজার। ওই পাঁচটি বুথে তৃণমূল বাহিনী ভোট করাবে বলে আশঙ্কা সিপিএমের। মান্না পঞ্চায়েতের ১৬১ এবং ১৬২ নম্বর বুথেও একই অবস্থা। কোনারপুর পঞ্চায়েতের ৫৯ এবং ৬০ নম্বর বুথ এবং হেমচন্দ্র অঞ্চলের ২৬৮ নম্বর বুথ নিয়েও চিন্তিত সিপিএম। ভাস্কর বলেন, ‘‘আমরা দেখেছি ওই ২৩টি বুথের কোনও জায়গায় কেন্দ্রীয় বাহিনীর টহল হয়নি। নারায়ণগড়ের পর্যবেক্ষককে সেকথা বলেওছি। ছাপ্পা ভোটের আশঙ্কার কথাও জানিয়েছি।’’ ওই ২৩টি বুথের মোট ভোটারের সংখ্যা প্রায় ২০ হাজার। যা কোনও প্রার্থীর ভাগ্য নির্ধারণ করার পক্ষে যথেষ্ট। গত লোকসভা ভোটের ফলাফল বলছে, নারায়ণগড়ে প্রায় ২৬ হাজার ভোটে পিছিয়ে বামেরা। বাম-কংগ্রেস জোটের ‘অঘোষিত মুখ্যমন্ত্রী’ পদপ্রার্থী সূর্যকে জিততে গেলে ২৬ হাজারের ব্যবধান ঘোচাতে হবে। কিন্তু ওই ২৩টি বুথে তিনি যদি ছাপ্পা ভোট আটকাতে না-পারেন, তবে তাঁর ভোটভাগ্য যে ‘অনিশ্চিত’। তাই ওই বুথগুলির অবস্থা সম্পর্কে নির্বাচন কমিশনকে আগেভাগেই জানিয়ে রেখেছে সিপিএম।

ভোটের দিন সিপিএমের জোনাল অফিসকেই তাঁর ‘কন্ট্রোলরুম’ করবেন সূর্য। ‘অতি স্পর্শকাতর’ ওই বুথগুলিতে ভোটের দিন বেশ কিছুটা সময়ও তাঁর কাটানোর কথা। তাঁর উপস্থিতি একদিকে যেমন কর্মীদের শঙ্কা কাটাতে সাহায্য করবে, তেমনই প্রশাসনও বাড়তি সতর্ক থাকবে। সিপিএমের অনেক নেতাও ওইদিন ওই অঞ্চলে ঘাঁটি গাড়বেন।
নারায়ণগড় কেন্দ্রের অন্তর্গত ১৬টি পঞ্চায়েতে মোট ২৬৯টি বুথ রয়েছে। একসময় প্রায় পুরো বিধানসভা অঞ্চলটিতেই তৃণমূলের ‘নিরঙ্কুশ কর্তৃত্ব’ ছিল। এক বছর আগেও রাজনৈতিক কর্মকাণ্ডে অংশ নিতে ভয় পেতেন বামকর্মীরা। তবে সূর্য সিপিএমের রাজ্য সম্পাদক হওয়ার পর গোটা রাজ্যের সঙ্গে নারায়ণগড়ের পরিস্থিতিও বদলেছে বলে দাবি সিপিএমের। ভাস্করের দাবি, ‘‘২০০টি বুথে মানুষের ভয় সম্পূর্ণ ভেঙেছে। আমাদের মিছিলে মানুষের ভিড় দেখে সেখানে এখন কোণঠাসা তৃণমূল। হুমকি সত্ত্বেও বাকি বুথগুলির অধিকাংশতে আগের থেকে অবস্থার অনেক উন্নতি হয়েছে।’’ গত লোকসভা নির্বাচনে মোট ৩৭টি বুথে সিপিএম এজেন্ট দিতে পারেনি। তবে এবার প্রতিটি বুথেই এজেন্ট দেওয়ার মতো শক্তি অর্জন করেছে দল। ভাস্করের কথায়, ‘‘কেন্দ্রীয় বাহিনীর টহল না-থাকলেও মানুষের টহল রয়েছে প্রতিটি বুথে।’’  নারায়ণগড়ে ‘তেনাদের’ তাড়াতে পারবে লোথা-সূর্যকান্তের ‘ওঝাগিরি’? দেখার অপেক্ষায় গোটা রাজ্য।